Debitis reuerencia et recommendacione premissis sempiternam in Christo caritatem. Reverende pater, amice et preceptor noster carissime. Suscepimus hiis diebus medio magistro Bertollomeo Gotan nobis grata reuerende paternitatis vestre scripta, ex quibus quanto erga ecclesiam nostram zelo et fauore ducimini de fecili iudicamus, vnde, reuerende pater, paternitati vestre et grates permaximas et humillimas iugiter agnouimus et habemus. Preterea legimus atque iterum legimus copiam breuis apostolici in causa domini Petri Benedictj super ecclesia Loya nostre dyocesis etc., qui licet in supplicacione sua suggesta falsitate et tacita veritate dominum nostrum sanctissimum perperam et nulliter informarat, nichilominus procuratorem nostrum cum pleno mandato ad respondendum sibj coram reuerenda paternitate vestra intendimus quantocius deputare, cui omnem huius cause veritatem iuxta sinceras constituciones nostras committimus. Cum hiis reuerendam paternitatem vestram Deo ad honorem ecclesie sue sancte et nostram consolacionem precipuam deuote commendamus. Datum Abo anno Domini 1493, octaua mensis iulij, nostro sub signeto.